Filmati mhux tas-soltu juru raġel li meta twieled kellu qalbu barra mill-qafas ta' sidru, tħabbat biss taħt saff irqiq ta' ġilda. Il-vidjow hu ta' Arpit Gohil, li lill-ġenituri tiegħu kienu qalulhom li se jmut appena jitwieled minħabba l-kundizzjoni estremament rari li kien fiha. Issa, ta' 18-il sena, il-ġuvni fil-vidjow qed ikun deskritt mit-tobba bħala 'miraklu mediku', li iżda, waqgħa għal għarrieda jew ħabta, tista' tħallih mejjet. Il-Pentalogy of Cantrell, hi kundizzjoni rari fejn il-fetu jiżviluppa b'mod li t-trabi milquta biha jitwieldu b'organi vitali (bħall-qalb jew l-intestini), barra minn ġisimhom. Ħafna mit-tfal b'din il-kundizzjoni jkunu jridu jintrefgħu bl-ingwanti, imgeżwra fit-tajjar u jinżammu 'l bogħod minn kull riskju. Iżda Aprit, li twieled bl-iktar forma serja ta' din id-diżordni, magħrufa bħala ectopia cordis, li bħalu hawn 165 każ ieħor magħruf, mhux raġel ordinarju. Meta beda jikber, deher bħal tfal oħra, jixxabbat mas-siġar, isuq it-tractor fl-għalqa ta' missieru, 40 kilometru bogħod minn Ahmedabad, fl-Indja. Lill-ġurnal Daily Bhaskar, Aprit qalilha, "Jien m'għandi l-ebda problema, u issa drajt ngħix b'din il-kundizzjoni." Hekk kif qalbu kienet qed tippompja taħt il-ġilda tiegħu taħt sidru, żied jgħid, "Nista' nagħmel kollox bħal persuna normali u m'għandi l-ebda diffikultà bix-xogħlijiet li nagħmel fir-razzett, bħal biex nagħżaq, insuq it-tractor u nirkeb ir-rota." Madankollu, minħabba li parti mid-dijaframma tiegħu ma taħdimx, il-kumplament tal-muskoli jkollhom jaħdmu bis-sahra. Dan ifisser li jekk ikollu xi infezzjoni, bħall-pnewmonja, tkun ferm agħar għalih milli għal pazjent normali. U t-tobba xorta għadhom tal-fehma li Arpit irid joqgħod ferm attent, għax kif inhu, mhux salv mija fil-mija.
Qalbu barra mill-qafas ta' sidru